b"\n_START_ARTICLE_\nCreu dels Roures\n_START_SECTION_\nDescripci\xc3\xb3\n_START_PARAGRAPH_\nEs troba al cap d'un serrat a la sortida del Miracle en direcci\xc3\xb3 a Su, emboscat abans dels incendis de 1998, ara la creu es veu perfectament des de la carretera, al primer revolt passat el Miracle, voltada d'alguns arbres cremats encara. Des d'aquest punt s'albira el santuari del Miracle i el tur\xc3\xb3 de Sant Gabriel._NEWLINE_Presenta una graonada de quatre graons de 3,30 per 3,30\xc2\xa0m de base. La graonada t\xc3\xa9 una planta octogonal d'1,40\xc2\xa0m, seguidament hi ha un s\xc3\xb2col de 0,66 per 0,66\xc2\xa0m, sobre el qual s'al\xc3\xa7a el fust o columna de planta quadrada i cos octogonal, amb una al\xc3\xa7ada de 0,55\xc2\xa0m. La curta al\xc3\xa7ada de la columna es deu al fet que est\xc3\xa0 escap\xc3\xa7ada. La columna \xc3\xa9s estriada (presenta 8 estries)._NEWLINE_Els graons fan 0,24\xc2\xa0m d'al\xc3\xa7ada i 0,31\xc2\xa0m de fond\xc3\xa0ria. L'al\xc3\xa7ada total del monument \xc3\xa9s de 2,20\xc2\xa0m. \xc3\x89s interessant veure com la columna ha estat encaixada al s\xc3\xb2col mitjan\xc3\xa7ant uns tascons de ferro.\n_START_SECTION_\nHist\xc3\xb2ria\n_START_PARAGRAPH_\nL'any 1999 es va realitzar un estudi d'Impacte Ambiental amb motiu de les obres de condicionament i millora de la carretera LV-3002 en el seu tram del Miracle al canvi de prov\xc3\xadncia. El projecte fou obra de la diputaci\xc3\xb3 de Lleida._NEWLINE_Els treballs duts a terme comprenien la recollida de documentaci\xc3\xb3 i el treball de camp consistent en una prospecci\xc3\xb3 superficial intensiva del recorregut de la nova carretera, amb la intenci\xc3\xb3 de constatar si hi havia algun jaciment arqueol\xc3\xb2gic o element d'inter\xc3\xa8s arquitect\xc3\xb2nic que pogu\xc3\xa9s quedar afectat pel projecte._NEWLINE_Aquesta prospecci\xc3\xb3 va permetre localitzar alguns jaciments in\xc3\xa8dits fins al moment, entre ells aquest."